《大风泊朱泾书以遣闷》
清代·张预

昨夜月轮晕如磨，破晓颠风断帆路。平时软媚浅泾流，得势轩然能作怒。

篙师系缆纵复横，断桥仆柳相支撑。忽闻急响堕船尾，惊禽跕跕冲波倾。

我闻禽言行不得，去路关河莽难极。却怪长年利客行，盼断前头市烟直。

日斜潮上云垂天，夕沽百钱醉且眠。来朝风色更谁料，不如挝鼓牵归船。

作者简介：张预，字子虞，钱塘人。光绪癸未进士，改庶吉士，授编修，历官江苏候补道。有《崇兰堂诗存》。